Република Северна Македонија

Министерство за животна средина и просторно планирање

Предлог на Закон за изменување и дополнување на Законот планински патеки

Скопје,

Октомври 2019 година

**ВОВЕД**

1. ОЦЕНА HA СОСТОЈБИТЕ BO ОБЛАСТА ШТО ТРЕБА СЕ УРЕДИ CO ЗАКОНОТ И ПРИЧИНИ ЗА ДОНЕСУВАЊЕ HA ЗАКОНОT

Во мај 2019 година беше донесен нов Закон за прекршоците (“Службен весник на Република Северна Македонија” бр. 96/19) со кој се определуваат општите услови за пропишување на прекршоци и прекршочни санкции, општите услови за утврдување на прекршочна одговорност за изрекување и извршување на прекршочни санкции и се пропишува прекршочната постапка што ја водат судовите и прекршочните органи. Во Законот за прекршоците е утврдено дека сите материјални закони кои во себе содржат прекршочни одредби е потребно да се усогласат со новиот закон во рок од шест месеци по влегување во сила на новиот закон.

Следствено се јави потребата да се извршат измени на одредбите со кои се уредуваат прекршоците утврдени во Законот за планински патеки со што пропишаните глоби ќе бидат во рамките на предвидените граници утврдени со новиот Закон за прекршоците, ќе се реуреди надлежноста за водење на прекршочната постапка и усогласи утврдувањето на прекршочната одговорност.

**II. ЦЕЛИ, НАЧЕЛА И ОСНОВНИ РЕШЕНИЈА**

Целите кои што се очекува да бидат постигнати со донесувањето на Законот за изменување и дополнување на Законот за планински патеки е усогласување на Законот за планински патеки со прекршочните одредби во Законот за прекршоците и хармонизација на правниот систем.

**III. ОЦЕНА НА ФИНАНСИКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Измените и дополнувањата на Законот за планински патеки нема да има финансиски импликации врз буџетот и другите јавни финансиски средства.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗАТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

За спроведување на предложените измени и дополнувања на Законот за планински патеки не е потребно обезбедување на финансиски средства ниту материјални обврски.

**ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ПЛАНИНСКИ ПАТЕКИ**

Член 1

Во Законот за планински патеки („Службен весник на Република Македонија“ бр. 38/14 и 146/15) во членот 24 став (1) зборот „природа“ се заменува со зборовите „животна средина“.

Член 2

Во членот 28 став (1) зборовите „500 евра во денарска противвредност“ се заменуваат со зборовите „100 до 250 евра во денарска противвредност за микро трговци, од 250 до 500 евра во денарска противвредност за мали трговци, од 500 до 750 евра во денарска противвредност за средни трговци и од 750 од 1.000 евра во денарска противвредност за големи трговци,“, а по зборот „односно“ се додаваат зборовите „200 евра во денарска противвредност“ “.

Ставот (2) се менува и гласи:

„На одговорното лице во правното лице ќе му се изрече глоба во износ од 50 евра во денарска противвредност кај микро трговци, 100 евра во денарска противвредност кај мали трговци, 150 евра во денарска противвредност кај средни трговци и 200 евра во денарска противвредност кај големи трговци “.

Член 3

Во членот 29 во ставот (1) зборовите „50 до “ се бришат.

Ставовите (2), (3), (4), (5), (6) и (7) се бришат.

Член 4

Во членот 30 зборовите „и спогодување“ од насловот на членот се бришат.

Во ставот (1) по бројот „28“ се додаваат зборовите „и 29“.

Ставовите (2), (3), (4), (5), (6), (7), (8), (9), (10) и (11) и се бришат.

Ставот (12) станува став (3).

Член 5

Во членот 31 ставот (2) се менува и гласи:

„Прекршочната постапка, постапката за порамнување, како и изрекувањето на прекршочната санкција се врши во согласност со Законот за животната средина и Законот за прекршоците.“

Член 6

Овој закон влегува во сила осмиот ден од денот на објавувањето во "Службен весник на Република Северна Македонија".

I. ОБРАЗЛОЖЕНИЕ НА ПРЕДЛОГ НА ЗАКОНОТ

Предложените измени и дополнувања на Законот за планински патеки ги уредуваат прекршочните одредби, кои ќе бидат во согласност со новата национална прекршочна политика. Распонот на глобите е изразен во рамките на предвидената можност за изрекување на трикратен износ од општите глоби согласно Законот за прекршоците. Со тоа ќе се овозможи изрекувањето на глобите, водењето на прекршочната постапка и нивната наплата.

Покрај тоа, со сразмерното утврдување на износот на глобата, ќе се овозможи правична наплата, додека истовремено се обезбедува превентивниот ефект на казните.

Во членот 1 од законот се врши коригирање на техничка грешка за законот.

Со членовите 2 и 3 од овој закон се врши измена на членовите 28 и 29 од законот, заради усогласување на висина на глобата за правните лица и физичките лица, во согласност со утврдениот распон на глобите во Законот за прекршоци.

Со измената на членот 4 од законот со кој се менува член 30 од законот, се врши усогласување на постапката за порамнување одредбите од Законот за прекршоци.

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените решенија со овој Предлог закон, меѓусебно се поврзани и се надополнуваат.

III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Законот за изменување и дополнување на Законот за планински патеки ќе овозможи воспоставување на воедначена прекршочна политика, со која ќе се оствари превентивната улога на казните, со цел заштита на животната средина. Пропорционалната казнена политика овозможува спроведување на материјалниот закон и наплата на глобите во случај на сторување на прекршок.

ОДРЕДБИ ОД ЗАКОНОТ ЗА ПЛАНИНСКИ ПАТЕКИ ШТО СЕ МЕНУВААТ И ДОПОЛНУВААТ

**Член 24**

(1) Надзор над спроведувањето на овој закон врши органот за заштита на природата преку Државниот инспекторат за природа, согласно со своите надлежности утврдени со закон.

(2) Надзор над спроведувањето на овој закон во шумски и планински подрачја врши и органот на државната управа надлежен за работите од областа на шумарството преку Државниот инспекторат за шумарство, согласно со своите надлежности утврдени со закон.

(3) Надзор над спроведувањето на овој закон врши градоначалникот на општината, општината во градот Скопје и градот Скопје преку овластените инспектори за животна средина и локалните комунални инспектори.

(4) Надзор на спроведување на овој закон на подрачјата на државните пасишта врши земјоделскиот инспектор, согласно со своите надлежности утврдени со закон.

(5) Надзор на спроведување на овој закон во подрачјата на националните паркови и другите категории на заштитени подрачја врши чуварот во заштитеното подрачје.

**Член 28**

(1) Глоба во износ од 500 евра во денарска противвредност ќе му се изрече за прекршок на правно лице односно на трговец поединец за прекршок, ако:   
1) не ја одржува планинската патека во договорениот период и на начин да не се менуваат релјефните карактеристики на подрачјето и да не се влошуваат водните, шумските и земјоделските особини на земјиштето и не ја загрозува постојната состојба на околината, согласно со овој закон (член 13 став (1));   
2) не ја одржува планинската патека на начин кој најмалку ќе обезбеди јасна и недвосмислена сигнализација и маркација на патеката, ќе овозможи безбедно користење на патеката од корисниците, како и ќе ги презентира културните и природните богатства кои постојат на подрачјата низ кои се простира планинската патека (член 13 став (2));   
3) во информативниот материјал, во техничката документација за планинските патеки, во водичите и на туристичко-информативните табли и карти на кои се означени планинските патеки не ја означи категоријата на планинските патеки според тежината (член 16 став (3));   
4) ја користи планинската патека спротивно на членот 17 од овој закон;   
5) во информативниот материјал за планинските патеки, во планинарските и во туристичките водичи и на туристичките информативни табли и карти на кои се означени планинските патеки не назначи предупредување дека корисниците ги користат планинските патеки на сопствена одговорност (член 18 став (1));   
6) предупредувањето дека корисниците планинските патеки ги користат на сопствена одговорност не го напишале на македонски јазик и на јазиците што се користат на подрачјето на општината и на градот Скопје и најмалку на два други јазика во службена употреба во Европската унија (член 18 став (2));   
7) во информативниот материјал за планинските патеки, во планинарските и туристичките водичи, на туристичките информативни табли и карти на кои се означени планинските патеки не ја означи нивната категорија според намената (член 18 став (3));   
8) на планинските патеки постави препреки или огради спротивно на членот 19 од овој закон;   
9) постави огради кои не се видливо означени (член 19 став (3));   
10) како домаќин на патеката на одредено време, делумно или во целост, не ја затвори планинската патека ако станува опасна за корисниците поради промена во природата или оштетување на заштитната опрема така што истата не може да се користи или е потребно да се извршат поголеми поправки при одржувањето (член 20 став (1));   
11) како домаќин на патеката, преку АППТРМ, а во исклучителни случаи директно, за привременото затворање на патеката не го извести надлежниот орган и корисниците на патеката со поставување забрана за користење на патеката (член 20 став (3)) и   
12) како домаќин на патеката, најмалку еднаш годишно, не го извести АППТРМ за состојбата на планинската патека и за инфраструктурата за која е одговорен, како и за трошоците на работата на патеките и не достави уредна процена на целокупниот број на корисници/посетители во тековната година, како и други значајни податоци за одржување и означување на планинските патеки во негова надлежност (член 21 став (1)).

(2) Глоба во износ од 30% од одмерената глоба за правното лице односно за трговец поединец ќе му се изрече на одговорното лице во правното лице односно во трговец поединец за дејствијата од став (1) на овој член.

(3) Доколку сторителот не ја плати глобата од ставовите (1) и (2) на овој член, инспекторот е должен да покрене прекршочна постапка пред надлежниот орган.

**Член 29**

(1) Глоба во износ од 50 до 150 евра во денарска противвредност ќе се казни за прекршок физичко лице кое:   
1) ја користи планинската патека спротивно на членот 17 од овој закон и   
2) на планинските патеки поставува препреки или огради (член 19 став (1)).

(2) За прекршоците од ставот (1) од овој член, надлежните инспектори од член 24 на овој закон можат да ја изречат на лице место со врачување мандатен платен налог кој сторителот е должен да го плати во рок од осум дена.

(3) Доколку сторителот доброволно не ја плати глобата, мандатниот платен налог има сила на извршна исправа и надлежните инспектори од член 24 на овој закон ќе го достават до органот надлежен за присилно извршување за негово извршување.

(4) Надлежните инспектори се должни да водат евиденција за издадените мандатни платни налози и за исходот на покренатите постапки.

(5) Во евиденцијата од ставот (4) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на мандатниот платен налог кој му се издава и исходот на постапката.

(6) Личните податоци од ставот (5) на овој член се чуваат пет години од денот на внесување во евиденцијата.

(7) Министерот кој раководи со органот на државната управа надлежен за вршење на работите од областа на животната средина ја пропишува формата и содржината на мандатниот платен налог.

**Член 30**

**Постапка за порамнување и спогодување**

(1) За прекршоците утврдени во членот 28 од овој закон, надлежните инспектори од членот 24 од овој закон се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршочна постапка.

(2) Кога сторителот на прекршокот е согласен за поведување на постапка за порамнување, надлежните инспектори во записникот забележуваат дека издаваат прекршочен платен налог.

(3) Кога прекршокот надлежните инспектори го утврдат лично или го утврдат со употреба на соодветни технички средства и направи се должни веднаш да издадат прекршочен платен налог кој го забележуваат во записникот за констатиран прекршок.

(4) Во случаите од ставот (2) на овој член, прекршочниот платен налог го потпишуваат надлежните инспектори и сторителот.

(5) Во случаите од ставот (3) на овој член, прекршочниот платен налог го потпишуваат надлежните инспектори, а може да го потпише и сторителот.

(6) По приемот и потпишувањето на прекршочниот платен налог, сторителот е должен да ја плати изречената глоба во рок од осум дена од денот на приемот на прекршочниот платен налог на сметката означена во правната поука.

(7) Сторителот кој ќе ја плати глобата во рокот од ставот (6) на овој член, ќе плати половина од изречената глоба, за кое право се поучува во правната поука од прекршочниот платен налог.

(8) Доколку глобата не се плати во рокот определен во прекршочниот платен налог, надлежните инспектори се должни да поднесат барање за поведување на прекршочна постапка пред Прекршочната Комисија.

(9) Надлежните инспектори се должни да водат евиденција за издадените прекршочни платни налози и за исходот на покренатите постапки.

(10) Во евиденцијата од ставот (9) на овој член се собираат, обработуваат и чуваат следните податоци: име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

(11) Личните податоци од ставот (10) на овој член се чуваат пет години од денот на внесување во евиденцијата.

(12) Министерот кој раководи со органот на државната управа надлежен за работите од областа на животната средина ја пропишува формата и содржината на прекршочниот платен налог.

**Член 31**

**Водење на прекршочна постапка**

(1) За прекршоците утврдени во членовите 28 и 29 од овој закон прекршочна постапка води и прекршочна санкција изрекува Комисијата за одлучување по прекршоци во областа на животната средина при Министерството за животна средина и просторно планирање (во натамошниот текст: Прекршочната комисија).

(2) Постапката пред Прекршочната комисија се води согласно со одредбите од Законот за животната средина.